ওয়েব ডেস্ক:  রক্ত নেই। মানিকতলা ব্লাড ব্যাঙ্ক নোটিস জারি করে জানালো, নেগেটিভ গ্রুপের রক্তই নেই, সংকট রয়েছে পজিটিভ গ্রুপের রক্তের যোগান। ব্লাড ব্যাঙ্কের এমন দুরবস্থা কীভাবে সামাল দেওয়া যায় তা নিয়েই চলছে আলোচনা। এই মুহূর্তে সকলেই ব্যস্ত পুজো নিয়ে, শহরের বিগ বাজেটের পুজো উদ্যোক্তদের তো নাওয়াখাওয়ারও সময় নেই। চলছে শেষ মুহূর্তের প্রস্তুতি। ফলে সাধারণত রক্তদান শিবির আয়োজনেও ভাঁটার টান। বৃহস্পতিবার মানিকতলা ব্লাড ব্যাঙ্কের তরফে একটি নোটিশ টাঙানো হয়। তাতে দেখা যায় শুধু মানিকতলা ব্লাড ব্যাঙ্কই নয়, শহর ও শহরতলির বাকি ব্লাড ব্যাঙ্কগুলিতেও একই চিত্র। চিকিত্সকেরা মনে করছেন, গরমকালে এমনিতেই রক্তদান শিবিরের বেশি আয়োজন করা হয় না। তার উপর এ বছর নানা জেলায় বন্যা পরিস্থিতি তৈরি হওয়ায় রক্তদান শিবিরের বেশি আয়োজন করা যায়নি। সমস্যার দ্রুত সমাধান না হলে অশনি সংকেত দেখছেন চিকিত্‍সকরা। এখনই রক্তের সংকট না মিটলে প্রয়োজনের সময় বিভিন্ন ব্লাড ব্যাঙ্কে ঘুরে ঘুরে হয়রানির শিকার হতে হবে রোগীর পরিজনদের।